ഇതൊരു സാധാരണ ടെസ്റ്റ് പരമ്ബര മാത്രമെന്ന് കോഹ്ലി, നേട്ടമോ, നാഴികക്കല്ലോ ആയി കാണേണ്ടതില്ല ഇന്ത്യഇംഗ്ലണ്ട് ടെസ്റ്റ് പരമ്ബരയ്ക്ക് നാളെ തുടക്കമാകുകയാണ്. അഞ്ച് മത്സരങ്ങളുളള പരമ്ബര സ്വന്തമാക്കിയാല് 14 വര്ഷത്തിന് ശേഷം ഇംഗ്ലണ്ടില് ചരിത്രനേട്ടം സ്വന്തമാക്കും ഇന്ത്യ. ലോക ടെസ്റ്റ് ചാംപ്യന്ഷിപ്പിന്റെ ഫൈനലിലെ തോല്വി ഒഴിച്ചാല് നായകന് കോഹ്ലിയുടെ നേതൃത്വത്തിലുളള ടീമിന്റെ സമീപകാല പ്രകടനങ്ങള് ഇന്ത്യയ്ക്ക് മുന്തൂക്കം നല്കുന്നതുമാണ്. അതുകൊണ്ട് തന്നെ ക്രിക്കറ്റ് പ്രേമികള് വലിയ ആവേശത്തിലുമാണ്. എന്നാല് നായകന് കോഹ്ലിയുടെ പ്രതികരണമാകട്ടെ, ഇതിനെ വലിയൊരു നേട്ടമായി കാണേണ്ടതില്ലെന്നാണ്. ഒരു സാധാരണ ടെസ്റ്റ് പരമ്ബര എന്നതിന് അപ്പുറം ഇംഗ്ലണ്ട് പരമ്ബരയെ കാണുന്നില്ല. ഇത് ജീവിതത്തിലെ വലിയ നേട്ടമോ, നാഴികകല്ലോ ആണെന്ന് വിശ്വസിക്കുന്നുമില്ലെന്നും കോഹ്ലി പറഞ്ഞു. സ്കൈ സ്പോര്ട്സില് ദിനേഷ് കാര്ത്തിക്കിനോടായിരുന്നു കോഹ്ലിയുടെ ഈ വാക്കുകള്. കളിക്കാന് ഇറങ്ങുമ്ബോള് ജയിക്കുന്നതിന് വേണ്ടി ശക്തമായി മത്സരിക്കുക. അതാണ് വേണ്ടത്, അതിനാണ് ഞാന് പ്രാധാന്യം നല്കുന്നതും. ഇംഗ്ലണ്ടില് പരമ്ബര നേടുന്നത് ഇന്ത്യന് ക്രിക്കറ്റിന് വലിയ കാര്യമായിരിക്കും എങ്കിലും വ്യക്തിപരമായി തനിക്ക് അങ്ങനെ തോന്നുന്നില്ലെന്നും കോഹ്ലി പറഞ്ഞു. പരമ്ബര നേടുന്നതിന് ആവശ്യമായ മികവ് ടീമിനുണ്ട്. എല്ലാ മത്സരങ്ങളും കടുപ്പമേറിയതാകാം. അതിനെ നേരിടാന് സാധിക്കുമെന്ന് സ്വയം പറയാന് കഴിയണം. മാനസികമായും ശാരീരികമായും ഇതിന് തയ്യാറാകണമെന്നും കോഹ്ലി പറഞ്ഞു. ഓസ്ട്രേലിയയില് ആദ്യമായി പരമ്ബര നേടിയ കോഹ്ലിക്കും കൂട്ടര്ക്കും ഇംഗ്ലണ്ടിലും വിജയിച്ച് കയറാന് കഴിയുമോ എന്നാണ് ആരാധകര് ഉറ്റുനോക്കുന്നത്. പരമ്ബരയ്ക്ക് മുന്പ് തന്നെ നാല് ഇന്ത്യന് താരങ്ങള്ക്ക് പരുക്കേറ്റിരുന്നു. എന്നാല് മികവ് തെളിയിച്ച നിരവധി യുവതാരങ്ങള് അവസരം പ്രതീക്ഷിച്ച് ഇരിക്കുന്നതിനാല് ടീം ഇന്ത്യയ്ക്ക് ഇതൊന്നും വെല്ലുവിളിയാകില്ല. ഇംഗ്ലണ്ടില് മത്സരങ്ങള് കളിച്ച് പരിചയമുളള നിരവധി താരങ്ങള് ടീമിലുളളതിനാല് നല്ല മത്സരം ഇത്തവണ പ്രതീക്ഷിക്കാം.